
Për një shtesë fondi në buxhetin e vitit 2012, miratuar për Ministrinë e Brendshme, për përballimin e situatës emergjente të krijuar në disa qarqe të vendit, si pasojë e reshjeve të dËborës

Në mbështetje të nenit 100 të Kushtetutës, të neneve 5 e 45 të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë”, të nenit 13 të ligjit nr.10 487, datë 5.12.2011 “Për buxhetin e vitit 2012” dhe të ligjit nr.9900, datë 10.4.2008 “Për rezervat materiale të shtetit”, me propozimin e Ministrit të Brendshëm, Këshilli i Ministrave

Vendosi:

1. Ministrisë së Brendshme në buxhetin e miratuar për vitin 2012, t’i shtohen fondet,  në programin buxhetor “Rezerva e shtetit”,  20 000 000 (njëzet milionë) lekë, për mbulimin e disa shpenzimeve të nevojshme për blerje mallrash ushqimore për plotësimin e nevojave të banorëve në zonat e bllokuara, dhe në programin buxhetor “Emergjenca civile”, 10 000 000 (dhjetë milionë) lekë. 
2. Këto fonde të përballohet nga fondi rezervë i Këshillit të Ministrave.
3. Ngarkohen Ministri i Financave dhe Ministri i Brendshëm për zbatimin e këtij vendimi.
Ky vendim hyn në fuqi menjëherë.

